b'\n_START_ARTICLE_\nFestivals de la Can\xc3\xa7\xc3\xb3 de la UAR\n_START_SECTION_\nHist\xc3\xb2ria\n_START_PARAGRAPH_\nEl concepte va ser anunciat originalment en 2007, quan la Uni\xc3\xb3 Europea de Radiodifusi\xc3\xb3, entitat organitzadora del Festival de la Can\xc3\xa7\xc3\xb3 d\'Eurovisi\xc3\xb3, va anunciar la venda del format a l\'empresa Asiavision Pte Limited, la qual projectava crear un festival similar a l\'\xc3\x80sia. Al contrari del Festival d\'Eurovisi\xc3\xb3, produ\xc3\xaft per televisions p\xc3\xbabliques, el festival asi\xc3\xa0tic anava a ser organitzat al principi per una empresa privada. _NEWLINE_El nom original de l\'esdeveniment seria Asiavision Song Contest (Festival de la Can\xc3\xa7\xc3\xb3 d\'Asiavisi\xc3\xb3), per\xc3\xb2 es va canviar el nom pel de Our Sound - The \xc3\x80sia-Pacific Song Contest despr\xc3\xa9s d\'un acord entre l\'empresa Asiavision Pte Limited i la Uni\xc3\xb3 \xc3\x80sia-Pac\xc3\xadfica de Radiodifusi\xc3\xb3 (UAR). _NEWLINE_Inicialment, s\'havia previst estrenar el festival en 2009. Posteriorment, es va retardar a 2010, per\xc3\xb2 no va arribar a celebrar-se._NEWLINE_El vuit de novembre de 2011, els delegats de la UAR que s\'havien reunit en la seva 48a Assemblea General a Nova Delhi (l\'\xc3\x8dndia) van acordar engegar el projecte coincidint amb la celebraci\xc3\xb3 de l\'assemblea general que se celebraria a l\'octubre de 2012 a Se\xc3\xbcl (Corea del Sud). Kenny Kihyung Bae, triat per ser el director del projecte, va assistir al Festival de la Can\xc3\xa7\xc3\xb3 d\'Eurovisi\xc3\xb3 2012 a Bak\xc3\xba, Azerbaidjan, per engegar el projecte a l\'\xc3\x80sia i Oceania._NEWLINE_Finalment, al maig de 2012, la UAR va confirmar la celebraci\xc3\xb3 dels festivals a Se\xc3\xbcl l\'11 i el 14 octubre de 2012.\n_START_SECTION_\nFormat\n_START_PARAGRAPH_\nL\'esdeveniment est\xc3\xa0 dividit en dos festivals de la can\xc3\xa7\xc3\xb3: el Festival Televisiu de la Can\xc3\xa7\xc3\xb3 de la UAR i el Festival Radiof\xc3\xb2nic de la Can\xc3\xa7\xc3\xb3 de la UAR. El Festival Radiof\xc3\xb2nic va ser en origen un concurs en qu\xc3\xa8 un jurat determinava els cinc primers premis, mentre que el Festival Televisiu no tenia car\xc3\xa0cter competitiu. La final de la primera edici\xc3\xb3 del Festival Radiof\xc3\xb2nic es va celebrar a Se\xc3\xbcl l\'11 d\'octubre de 2012 amb la participaci\xc3\xb3 de 16 pa\xc3\xafsos. El pa\xc3\xads guanyador d\'aquesta primera edici\xc3\xb3 va ser l\'amfitri\xc3\xb3, Corea del Sud, representat per Bily Acoustie amb la can\xc3\xa7\xc3\xb3 "For a rest"._NEWLINE_El primer Festival Televisiu es va celebrar aix\xc3\xad mateix a Se\xc3\xbcl tres dies despr\xc3\xa9s, el 14 d\'octubre de 2012, amb la participaci\xc3\xb3 d\'11 pa\xc3\xafsos._NEWLINE_L\'organitzaci\xc3\xb3 de la segona edici\xc3\xb3 del Festival Televisiu va ser assignada a Vietnam, que celebraria l\'esdeveniment el 26 d\'octubre de 2013 a Hanoi, la capital del pa\xc3\xads._NEWLINE_La segona edici\xc3\xb3 del festival radiof\xc3\xb2nic no es va celebrar en canvi fins a maig de 2014, a Colombo, Sri Lanka, de manera que va perdre el seu car\xc3\xa0cter competitiu. L\'organitzaci\xc3\xb3 de la tercera edici\xc3\xb3 del Festival Televisiu del mateix any va ser assignada a Macau. La quarta edici\xc3\xb3 del festival televisiu va ser assignada a Turquia.'